朱世同喜雪中得酒出佳篇相謝用韵奉酬
作者：吳芾
朝代：宋

paragraphs: 吾子一布衣，抱道仍懷德。
人雖仰其高，耐寒如松柏。
亦復誚其介，忍窮如鐵石。
欲耕且無田，欲住且無宅。
借人茅舍居，破漏無遮冪。
兀坐懶掃除，凝塵常滿席。
文章老更成，初不事雕刻。
間爲場屋遊，往往遭棄擲。
進取既不諧，資身又無策。
斆學三十年，嘗作離鄉客。
亦豈無六親，爲親成間隔。
亦欲求知音，無奈俗眼白。
不知何所負，半生罹此厄。
空讀萬卷書，不得稽古力。
昨朝起開門，雪深平地尺。
極目望四郊，萬里如一色。
窮人盡皺眉，共畏寒威逼。
亦大不能堪，君獨無戚戚。
危然書窗下，哦詩度朝夕。
我送一壺酒，酒面蛆浮碧。
但可澆愁腸，豈足資歡適。
君乃走長篇，再三敘感激。
筆下有如君，足爲人楷式。
勿謂道難行，自古有通塞。
時來會見上通津，莫憂計拙無衣食。